DA Den Europæiske Unions Tidende L 295/20

KOMMISSIONENS GENNEMFØRELSESAFGØRELSE

af 23. oktober 2012

om godkendelse af en undtagelse på anmodning af Kongeriget Danmark i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget

(meddelt under nummer C(2012) 7182)

(kun den danske udgave er autentisk)

(2012/659/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og

ud fra følgende betragtninger:

(1) Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra de mængder, der er anført i direktiv 91/676/EØF, bilag III, punkt 2, andet afsnit, første punktum, og i samme afsnit litra a), skal den pågældende mængde fastsættes således, at den ikke hindrer opfyldelsen af de mål, der er angivet i samme direktivs artikel 1, og der skal ligge objektive kriterier til grund herfor, f.eks. lang vækstsæson og afgrøder, der optager meget kvælstof.

(2) Den 18. november 2002 vedtog Kommissionen afgørelse 2002/915/EF (2) om godkendelse af en undtagelse på anmodning af Danmark i henhold til direktiv 91/676/EØF om beskyttelse af vand mod forurening forårsaget af nitrater, der stammer fra landbruget, der giver tilladelse til at tilføre husdyrgødning svarende til 230 kg kvælstof pr. hektar om året på specifikke kvægbrug inden for rammerne af det danske handlingsprogram 1999-2003. Undtagelsen blev forlænget ved Kommissionens afgørelse 2005/294/EF (3) i forbindelse med det danske handlingsprogram 2004-2007 og ved Kommissionens afgørelse 2008/664/EF (4) i forbindelse med det danske handlingsprogram 2008-2012.

(3) Den undtagelse, som blev godkendt ved afgørelse 2008/664/EF, omfattede ca. 1 507 kvægbrug, 299 901 dyreenheder og 134 698 hektar agerjord, svarende til henholdsvis 3,3 %, 12,5 % og 6,1 % af det samlede antal heraf i Danmark (for året 2009/2010).

(4) Danmark har den 20. juni 2012 anmodet Kommissionen om forlængelse af undtagelsen i henhold til punkt 2, tredje afsnit, i bilag III til direktiv 91/676/EØF.

(5) Danmark har i overensstemmelse med artikel 5 i direktiv 91/676/EØF iværksat et handlingsprogram for perioden 2012-2015 ved bekendtgørelse om erhvervsmæssigt dyrehold, husdyrgødning, ensilage m.v. (bekendtgørelsen om husdyrgødning) nr. 764 af 28. juni 2012, lovbekendtgørelse om jordbrugets anvendelse af gødning og om plantedække nr. 415 af 3. maj 2011 og bekendtgørelse om jordbrugets anvendelse af gødning og om plantedække nr. 845 af 12. juli 2011, som er gældende på hele Danmarks territorium.

(6) Overvågningsdata viser, at den gennemsnitlige nitratkoncentration i grundvandet i 82 % af overvågningsstederne er på under 50 mg/l og i 67 % på under 25 mg/l. Hvad angår vandløb, har 99 % af overvågningsstederne en gennemsnitlig nitratkoncentration på under 50 mg/l og 76 % af overvågningsstederne en koncentration på under 25 mg/l.

(7) Efter at have gennemgået Danmarks anmodning er det i lyset af erfaringerne med undtagelserne i afgørelse 2002/915/EF, 2005/294/EF og 2008/664/EF Kommissionens opfattelse, at den mængde husdyrgødning, som Danmark påtænker at anvende, nemlig 230 kg kvælstof pr. hektar om året, ikke vil være til hinder for, at målene i direktiv 91/676/EØF kan nås, forudsat at visse betingelser opfyldes.

(8) Afgørelse 2008/664/EF udløber den 31. juli 2012. For at sikre, at de pågældende kvægbrugere fortsat kan benytte undtagelsen, bør gyldighedsperioden for afgørelse 2008/664/EF forlænges.

(9) Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —

VEDTAGET DENNE AFGØRELSE:

Artikel 1

Den undtagelse, som Kongeriget Danmark ved brev af 20. juni 2012 har anmodet om, med henblik på at tillade en højere mængde husdyrgødning end den, der er anført i punkt 2, andet afsnit, første punktum, og andet afsnit, litra a), i bilag III til direktiv 91/676/EØF, indrømmes på de betingelser, der er fastlagt i denne afgørelse.

Artikel 2

Definitioner

I denne afgørelse forstås ved:

a) »kvægbrug«: husdyrbrug med over tre dyreenheder, hvor mindst to tredjedele af dyreenhederne udgøres af kvæg

b) »græs«: permanente græsarealer eller græsarealer i omdrift (græsarealer i omdrift henligger som regel under fire år)

c) »afgrøder udlagt med græs«: ensilagekornarter, ensilagemajs og/eller vårbyg udlagt med græs før (majs) eller efter høst, hvorved græsefterafgrøden fungerer som en fangafgrøde til biologisk tilbageholdelse af kvælstofoverskud i vinterperioden

d) »roer«: foderroer

e) »afgrøder, der optager meget kvælstof og har en lang vækstsæson«: græs, græsefterafgrøder eller roer og andre afgrøder udlagt med græs

f) »jordbundsprofil«: jordlaget ned til en dybde af 0,90 m, undtagen hvis det højestliggende grundvand gennemsnitligt ligger højere; i så fald består jordbundsprofilen af jordlaget ned til gennemsnittet af det højestliggende grundvand

g) »pløjelag«: de øverste 30 cm af agerjorden, hvor jordbundsanalysen foretages for at sikre korrekt gødskning.

Artikel 3

Anvendelsesområde

Denne undtagelse gælder på individuel basis og på betingelserne i artikel 4 til 6 i denne afgørelse for kvægbrug, hvor over 70 % af sædskiftet udgøres af afgrøder, der optager meget kvælstof og har en lang vækstsæson.

Artikel 4

Årlig tilladelse og forpligtelse

1. Kvægbrugerne indgiver årligt en ansøgning om undtagelse til de kompetente myndigheder.

2. Sammen med denne årlige ansøgning forpligter de sig skriftligt til at opfylde betingelserne i artikel 5 og 6 i denne afgørelse.

Artikel 5

Tilførsel af husdyrgødning og andre gødningsstoffer

Den mængde husdyrgødning, der tilføres hvert år på markerne, herunder fra dyrene selv, på kvægbrug, som er omfattet af en undtagelse, må ikke overstige en husdyrgødningsmængde svarende til 230 kg kvælstof pr. hektar på følgende betingelser:

1) Den samlede kvælstoftilførsel skal være forenelig med den pågældende afgrødes næringsstofoptag under hensyntagen til næringsstoftilførslen fra jorden. Under alle omstændigheder overstiger den ikke, uanset afgrøde, de maksimale tilførselsstandarder for kvælstof som fastsat i handlingsprogrammet. De maksimale tilførselsstandarder for kvælstof fastsættes til mindst 10 % under det optimale økonomiske niveau.

2) Hvert kvægbrug, der er omfattet af en undtagelse, skal udfærdige en gødningsplan for hele det dyrkede areal, som skal opbevares på bedriften. Den skal omfatte perioden 1. august til 31. juli det efterfølgende år. Gødningsplanen skal indeholde følgende: a) en sædskifteplan, som anfører arealstørrelsen for marker med afgrøder med stort kvælstofbehov og lang vækstsæson og marker med andre afgrøder, herunder en skitse, som viser de enkelte markers beliggenhed b) antallet af husdyr, en beskrivelse af opstaldnings- og opbevaringssystemer, herunder opbevaringskapaciteten for gødning (volumen) c) en beregning af det kvælstof og fosfor i gødning, der produceres på bedriften d) en beskrivelse af eventuel gødningsbehandling og forventede egenskaber for den behandlede gødning e) mængde og type af husdyrgødning, som leveres uden for eller modtages på bedriften og dens kendetegn f) afgrødernes forventede kvælstof- og fosforbehov på hver mark g) en beregning af det kvælstof og fosfor, der tilføres med gødning for hver mark h) en beregning af det kvælstof og fosfor, der tilføres med kunstgødning eller andre gødningsstoffer for hver mark i) angivelse af tidspunktet for tilførslen af husdyrgødning og kunstgødning. Planerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.

3) Hvert kvægbrug, der er omfattet af undtagelsen, skal hvert år ved udgangen af marts indgive et gødningsregnskab til de kompetente myndigheder, der bl.a. angiver de tilførte mængder husdyrgødning og kvælstofgødning.

4) Hvert kvægbrug, der er omfattet af undtagelsen, foretager periodisk kvælstof- og fosforanalyse i pløjelaget for at sikre en korrekt gødskning. Der foretages prøveudtagning og analyse mindst en gang hvert fjerde år for hvert af bedriftens ensartede områder af hensyn til sædskifteplaner og jordegenskaber. Der foretages mindst én analyse for hver fem hektar landbrugsjord. Der skal foreligge resultater af kvælstof- og fosforanalyse af pløjelaget i de bedrifter, der er omfattet af en undtagelse.

5) Husdyrgødning må ikke udbringes om efteråret før græsdyrkning.

Artikel 6

Arealforvaltning

1. 70 % eller mere af det areal, der er til rådighed for tilførsel af gødning på et kvægbrug, der er omfattet af en undtagelse, opdyrkes med afgrøder, der optager meget kvælstof og har en lang vækstsæson.

2. Græsefterafgrøder må ikke pløjes før den 1. marts for at sikre permanent plantedække af dyrkningsarealet for at genvinde efterårstab af kvælstof i jordlagene og begrænse vintertab.

3. Græsarealer i omdrift pløjes om foråret, hvorefter de opdyrkes med en afgrøde, der optager meget kvælstof.

4. I sædskiftet indgår ikke bælgplanter eller andre kvælstoffikserende planter. Dette gælder dog ikke kløver eller lucerne i græsmarker med under 50 % kløver eller lucerne og byg/ærter, der er udlagt med græs.

Artikel 7

Overvågning

1. Den kompetente myndighed sørger for, at der udarbejdes kort, som opdateres hvert år, og som viser den procentuelle andel af bedrifter, husdyr og landbrugsarealer, der er omfattet af individuelle undtagelser, i hver kommune.

2. For at dokumentere, at undtagelserne ikke får uønskede virkninger for målene i direktiv 91/676/EØF, skal der foretages overvågning af rodzonevand, overfladevand og grundvand både på kvægbrug, der er omfattet af en undtagelse, og på dem, der ikke er, med henblik på at tilvejebringe data om kvælstof- og fosforindholdet i jordbundsprofilen og nitratkoncentrationen i overfladevandet og grundvandet. Overvågningen foretages på bedriftsplan under det nationale overvågningsprogram for landbrugsarealer. Overvågningsstederne skal omfatte de væsentligste jordtyper, gødningspraksis og afgrøder.

3. Der foretages undersøgelser og løbende næringsstofanalyse under det nationale overvågningsprogram for landbrugsarealer, som tilvejebringer data om lokal arealanvendelse, sædskifte og landbrugspraksis på kvægbrug, der er omfattet af en undtagelse. De indsamlede oplysninger og data fra næringsstofanalysen, jf. artikel 5 i denne afgørelse, og overvågningen, jf. artikel 7, stk. 2, i denne afgørelse, anvendes til modelberegninger af omfanget af kvælstof- og fosforudvaskning fra kvægbrug, der er omfattet af en undtagelse, baseret på videnskabelige principper.

4. De kompetente myndigheder anfører den procentdel af agerjord, der er omfattet af en undtagelse, og som er dækket af kløver eller lucerne i græsmarker og byg/ærter, der er udlagt med græs.

Artikel 8

Kontrol

1. De kompetente myndigheder sikrer, at alle ansøgninger om en undtagelse underlægges administrativ kontrol. Hvis kontrollen viser, at betingelserne i artikel 5 og 6 ikke er opfyldt, informeres landbrugeren herom. I så fald afvises ansøgningen.

2. Der etableres et inspektionsprogram ud fra risikoanalyser, resultaterne af tidligere års kontrolbesøg og resultaterne af almene stikprøvekontroller i medfør af lovgivningen til gennemførelse af direktiv 91/676/EØF. Inspektionerne består af markinspektioner og kontrol på stedet, for så vidt angår overholdelse af betingelserne i artikel 5 og 6 i denne afgørelse, og skal årligt dække mindst 5 % af de bedrifter, der er omfattet af en undtagelse. Hvis verifikationen tyder på manglende overholdelse, vil landbrugeren få en bøde i henhold til det nationale system, og det efterfølgende års ansøgning om undtagelse afvises.

3. De kompetente myndigheder får de beføjelser og midler, der er nødvendige for at kunne verificere, om betingelserne for den undtagelse, der er givet med denne afgørelse, overholdes.

Artikel 9

Rapportering

De kompetente myndigheder forelægger hvert år senest i december, og for 2016 senest i juni, en rapport med følgende oplysninger:

a) kort over den procentuelle andel af bedrifter, husdyr og landbrugsarealer, der er omfattet af individuelle undtagelser i hver kommune samt kort over lokal arealanvendelse, som fastsat i artikel 7, stk. 1, i denne afgørelse

b) resultatet af overvågningen af grundvandet og overfladevandet hvad angår nitrat- og fosforkoncentrationen, herunder oplysninger om tendenserne i vandkvaliteten, både for kvægbrug, der er omfattet af en undtagelse, og dem, der ikke er, samt undtagelsens virkning for vandkvaliteten, jf. artikel 7, stk. 2, i denne afgørelse

c) resultatet af jordbundsovervågningen hvad angår kvælstof- og fosforkoncentrationen i rodzonevandet, både for kvægbrug, der er omfattet af en undtagelse, og dem, der ikke er, jf. artikel 7, stk. 2, i denne afgørelse

d) resultatet af undersøgelserne af arealanvendelse, sædskifte og landbrugspraksis, jf. artikel 7, stk. 3, i denne afgørelse

e) resultaterne af modelberegningerne af omfanget af kvælstof- og fosforudvaskning fra kvægbrug, der er omfattet af en undtagelse, jf. artikel 7, stk. 3, i denne afgørelse

f) tabeller over procentdelen af landbrugsarealer omfattet af en undtagelse, der er dækket af kløver eller lucerne i græsmarker og byg/ærter, der er udlagt med græs, jf. artikel 7, stk. 4, i denne afgørelse

g) en vurdering af overholdelsen af betingelserne for undtagelsen på basis af kontrol af bedrifterne og oplysninger om de bedrifter, der ikke overholder betingelserne, på basis af de administrative inspektioner og markinspektionerne, jf. artikel 8, stk. 1 og 2, i denne afgørelse.

Artikel 10

Denne afgørelse anvendes fra den 1. august 2012. Den udløber den 31. juli 2016.

Artikel 11

Denne afgørelse er rettet til Kongeriget Danmark.

Udfærdiget i Bruxelles, den 23. oktober 2012. På Kommissionens vegne Janez POTOČNIK Medlem af Kommissionen

(1) EFT L 375 af 31.12.1991, s. 1.

(2) EFT L 319 af 23.11.2002, s. 24.

(3) EUT L 94 af 13.4.2005, s. 34.

(4) EUT L 217 af 13.8.2008, s. 16.